- Ølkrigen ble spikeren i kista
Tre av åtte 50-kroners puber i Kristiansand har stengt dørene. Her er regnestykket.
SNUBLET I ØLKRIGEN: Tre utesteder i Kristiansand har måttet stenge dørene før den gyldne sommeresesongen. Ingen andre norske byer har samme 50-kroners-krig for halvliteren. Illustrasjonsfoto: Christian Roth Christensen/Dagbladet. Vis mer
Publisert onsdag 10. juli 2019 - 20:46
Sist oppdatert torsdag 11. juli 2019 - 19:15
Dramatisk rapport fra skyttergravene i ølkrigen i Kristiansand: nå har tre av de åtte pubene og kafeene som satte ned ølprisen til 50 kroner halvliteren stengt dørene og/eller begjært seg konkurs.
Sist ned i knestående med tørre ølkraner og låst dør, er det tradisjonsrike og brune vannhullet Møllepuben nå tirsdag.
Det er ikke mer enn tre måneders tid siden, ved påsketider, at det første skremmeskuddet kom i ølkrigen som ingen andre norske byer har.
Da satte det første serveringsstedet, Kombinat, ned ølprisen til 50 kroner uka rundt. For en snau måned siden var antallet 50-kroners-puber økt til åtte. Ett av stedene gikk sågar ned til 49.
Og nå, mens halvliteren koster opp mot 100 på brygga i turisthovedstaden i sør, har allerede raseringen av billigstedene skutt fart.
- Sommeren kunne ikke redde
- Ølkrigen ble spikeren i kista for Møllepuben. Jeg kan huske stedet i bybildet fra 1980-90-årene. Selv om vi økte prisen fra 50 til 59 kroner for ei uke siden og vi hadde fullt med gjester inne og ute sist helg, skjønte vi at sommeren ikke ville rette opp tallene da vi fikk regnskapet for mai måned. Derfor gikk driftsselskapet Jolund AS til skifteretten for ikke å drive på andres regning, sier Jan-Arne Pettersen til Dagbladet.